  Майя Бывальцева Удмуртилэн тӧроезлэсь ужзэ огдырлы быдэсъясь Александр Бречалов ӝог ветлонъя дуннелэн вице-чемпионэныз Сергей Широбоковен пумиськылӥз. Со сярысь ивортэ элькун тӧролэн но кивалтэтлэн пресс-службазы. Арня но ӝыны талэсь азьвыл Шаркан ёросын вордскем 18 аресъем спортсмен Лондонын капчи атлетикая дуннелэн чемпионатаз 20 иськемын азвесь медаль утӥз. Александр Бречалов атлетэз азинсконэныз ӟечкылаз. Нош спортсмен бадӟым ӵошатсконъёсы пыриськемез пумысен мылкыдъёссэ усьтӥз, матысь арняослы чакланъёсыз сярысь вераз. «Туж жаль, милемлы йӧскалык куншет улын потыны ӧз сётэ шуыса, но мон кыдёкысен но шӧдӥ Шарканысь но быдэс Удмуртиысь висисьёсылэсь дурбасьтэмзэс. Соин ик, дыр, умой пӧрмиз», — вераз спортсмен. Александр Бречалов пусйиз, Сергей Широбковлэн азвесь медалез Удмуртиысь егитъёслы адӟем карымон луыны кулэ. «Сыӵе секыт югдурын умой результат, чемпионлэсь кык секундлы гинэ кылён — со туж умой! — пусйиз Александр Бречлов. — Мон трос аръёс ӵоже ни спорт понна висисько, асьме капчи атлетъёсмес но сак учкисько». Вице-чемпионлэн пумиськонэ ӧтем тренерез Екатерина Ежова улосвыл кивалтӥсьлы пинал но егит спортсменъёсын ужамзы сярысь вераз. Солэн кылъёсызъя, али Удмуртиысь эшшо кӧня ке атлетъёс ӝог ветлонъя пӧртэм ӵошатсконъёслы дасясько. Соос пӧлын бадӟым азинсконъёс возьматыны быгатӥсьёсыз но вань. Александр Бречалов элькунлэн капчи атлетъёслы юрттыны дась луэмез сярысь вераз. «Ми Удмуртиез спортлэн интывылэныз ялӥмы но сыӵе мереткылэз (лозунгез) быдэстон понна вань луонлыкъёсты кутомы», — пусйиз Удмуртилэн тӧроезлэсь ужзэ огдырлы быдэсъясь. Тегъёс: Мерлык Спорт Ижкар Удмуртия АлександрБречалов  